11 Fa tlhotlheletso ya ga Satane e ntse e gola mo lefatsheng, go na le kgwetlho e nngwe e gantsi baboledi ba lebanang le yone—go na le masimo mangwe a batho ba ba mo go one ba sa amogeleng molaetsa. Gone ke boammaaruri, seemo seno ga se re gakgamatse ka gonne Jesu o ne a bolelela pele gore go ne go tla nna jalo. O ne a bolela jaana a bua ka motlha wa rona: “Lorato lwa ba le bantsi lo tla tsidifala.” (Mathaio 24:12) Ee ruri, batho ba le bantsi ga ba tlhole ba dumela mo Modimong le fa e le go tlotla Baebele. (2 Petere 3:3, 4) Ka jalo, mo dikarolong dingwe tsa lefatshe, ke batho ba se kae fela ba ba nnang barutwa ba basha ba ga Keresete. Le fa go ntse jalo, seo ga se reye gore bakaulengwe le bokgaitsadi ba rona ba ba rategang ba Bakeresete ba ba rerang ka metlha mo tshimong e e ntseng jalo ba berekela lefela. (Bahebera 6:10) Ka ntlha yang? Akanyetsa dintlha tse di latelang.